Browar Bomonti we Kōnstantynopolu – bōł to piyrszy browar we Ôsmańskim Impyrium kery produkowoł biyr modernymi metodami. Piyrszy moderny browar we Ôsmańskim Impyrium ôstoł założōny bez szwajcarskich bracikōw Bomonti we dzielnicy Kōnstantynopola Feriköy we roku 1890, atoli we 1902 roku przekludzili ôni swōj browar do inkszyj dzielnicy dystryktu Şişli, kerŏ to je do dzisiej mianowana jako Bomonti, skuli dŏwnego browaru. Chociŏż bracikowie Bomonti niy byli piyrszymi kerzi przedŏwali biyr we ôsmańskim Kōnstantynopolu, to byli ôni piyrszymi, kerzi we tym sztadzie założyli modernõ fabrikã a kōnkurowali ze markami biyru importowanymi do Ôsmańskigo Impyrium ze Zachodnij Ojropy. Wele browaru były tyż biyrowe zygrody, w kerych to kōnzumynty piyli biyr ôd bracikōw Bomonti. Piyrszy moderny browar we muzułmańskim Ôsmańskim Impyrium doł anfang nowyj kulturze szpasu we ôsmańskich sztadach. We 1912 roku browar bracikōw Bomonti połōnczył sie ze lōndōńskim browarnym sztamgyszeftym Nectar Brewery Company Limited, kery założōł swōj browar tyż we Kōnstantynopolu dziewiytnŏście lŏt po bracikach Bomonti we 1909 roku. Miano ôd nowego, browarnego sztamgyszeftu we Kōnstantynopolu to było Bomonti-Nectar Combined Beer Factories Company.